Rigmor Dam

Rigmor Dam (fødd 18. desember 1971 í Havn) er føroyskur politikari, lærari, blaðkvinna og kunningarráðgevi. 

 Lívsleið 
 Útbúgving og arbeiði 
Rigmor er fødd í Tórshavn, vaks upp í Keypmannahavn tey fyrstu árini til familjan í 1981 flutti heimaftur til Føroya. Tey búsettust í Havn, har Rigmor fyrst gekk í Venjingarskúlanum og síðan í Kommunuskúlanum, í 1991 tók hon HF-prógv úr Hoydølum. 

Eftir at hava lokið læraraútbúgving frá Blaagaard Statsseminarium í Keypmannahavn í 1998, fór Rigmor í starv í Eysturskúlanum í Havn, har hon var í starvi til 2005. Síðan gjørdist hon tíðindakvinna í Miðlahúsinum, har hon einamest skrivaði fyri tíðindablaðið Sosialin. Umframt læraraútbúgvingina hevur hon lisið eitt ár á Journalistháskúlanum í Århus og eitt ár Sam.bas á Roskilde Universitetscenter.
Í løtuni er hon í farloyvi úr starvinum sum kunningarfólk hjá Starvsmannafelagnum. Øll árini hevur hon harumframt verið fríyrkisfólk og eitt nú virkað sum samskipari og fundarstjóri, og skrivari fyri bløð og tíðarrit.

 Annað virksemi 
Rigmor var virkin í Sosialistiskum Ungmannafelag á ungum árum. Hon var redaktørur á útisetablaðnum Oyggjaskeggja lestrarárini í Keypmannahavn. Hon var nevndarlimur í Kvinnufelagnum í Havn 2008-2010 og aftur 2014-2015, og limur í mentanarnevnd M.A. Jacobsens árini 2004-2012.

 Politikkur 
Rigmor var fyrstu ferð vald á Ting á løgtingsvalinum 29. oktober 2011 fyri Javnaðarflokkin sum nummar fýra á listanum við 271 atkvøðum. Hon gjørdist næstforkvinna í Løgtingsins trivnaðarnevnd, limur í Mentanarnevndini og varalimur í Rættarnevndini. 
Rigmor varð afturvald á løgtingsvalinum 1. september 2015, hesaferð við 396 persónligum atkvøðum, ið var fjórðflest á javnaðarlistanum, og 15. september gjørdist hon landsstýriskvinna í Mentamálum í stjórnini hjá Aksel V. Johannesen.

 Løgtingsnevndir 
 2011-2015 - Næstforkvinna í Trivnaðarnevndini
 2011-2015 - Limur í Mentanarnevndini
 2011-2015 - Varalimur í Rættarnevndini

 Føroya Landsstýri 
 2015-2019 Landsstýriskvinna í Mentamálum

 Privat 
Rigmor Dam er dóttir Duritu og Berg P. Dam, abbadóttir Petur Mohr Dam, fyrrverandi løgmann, og bróðurdóttir Atla P. Dam, fyrrverandi løgmann. Hon er gift við Arnbirni Ólavssyni Dalsgarð, sum er útbúgving heimspekingur og bókavørður, hann er eisini rithøvundur og ritstjóri. Saman eiga tey trý børn: Berg (føddur 1990), Róa (føddur 1998) og Sáru Mariu (fødd 2000).

 Keldur 

 Slóðir úteftir 
Rigmor Dam á heimasíðuni hjá Javnaðarflokkinum
Lívsmynd, Rigmor Dam bloggar

Bólkur:Føroyskar kvinnur í politikki
Bólkur:Føroyskir politikarar
Bólkur:Politikarar úr Javnaðarflokkinum
Bólkur:Føðingar í 1971
Bólkur:Føroyskir lærarar
Bólkur:Løgtingslimir
Bólkur:Tíðindafólk
Bólkur:Havnafólk
Bólkur:Føroyskir ritstjórar